Document ID: 31994R1025

ΚΑΝΟΝΙΣΜΟΣ (ΕΚ) αριθ. 1025/94 ΤΗΣ ΕΠΙΤΡΟΠΗΣ της 2ας Μαΐου 1994 περί λεπτομερών κανόνων εφαρμογής του κανονισμού (ΕΟΚ) αριθ. 2328/91 του Συμβουλίου όσον αφορά την υποβολή των προβλέψεων δαπανών και των αιτήσεων συγχρηματοδότησης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2328/91 του Συμβουλίου της 15ης Ιουλίου 1991 για τη βελτίωση της αποτελεσματικότητας των γεωργικών διαρθρώσεων (1), όπως τροποποιήθηκε τελευταία από τον κανονισμό (ΕΟΚ) αριθ. 3669/93 (2), και ιδίως το άρθρο 31 παράγραφος 5,
Εκτιμώντας:
ότι στο άρθρο 31 παράγραφος 4 πρώτο εδάφιο του κανονισμού (ΕΟΚ) αριθ. 2328/91 προβλέπεται ότι τα κράτη μέλη ανακοινώνουν τις προβλέψεις των ετήσιων δαπανών- ότι οι εν λόγω προβλέψεις καλύπτουν τις δαπάνες που αναφέρονται στο άρθρο 31 παράγραφος 1 του εν λόγω άρθρου και συνοδεύονται από αιτήσεις συγχρηματοδότησης που καθορίζονται σύμφωνα με την παράγραφο 2 του ίδιου άρθρου- ότι η ενημέρωση των εν λόγω προβλέψεων και αιτήσεων πραγματοποιείται, κατά περίπτωση, σύμφωνα με την παράγραφο 4 δεύτερο εδάφιο του κανονισμού αυτού- ότι, για τις περιοχές που καλύπτονται από το στόχο αριθ. 1 που αναφέρεται στο άρθρο 1 του κανονισμού (ΕΟΚ) αριθ. 2052/88 του Συμβουλίου (3), όπως τροποποιήθηκε από τον κανονισμό (ΕΟΚ) αριθ. 2081/93 (4), ο οποίος αφορά στην αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφισταμένων χρηματοδοτικών οργάνων, οι προβλέψεις δαπανών συνοδευόμενες από αιτήσεις συγχρηματοδότησης, ανακοινώνονται στην Επιτροπή σύμφωνα με το άρθρο 31 παράγραφος 3 του κανονισμού (ΕΟΚ) αριθ. 2328/91-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής των Γεωργικών Διαθρώσεων και της Αγροτικής Ανάπτυξης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τις περιοχές που δεν καλύπτονται από το στόχο αριθ. 1 που αναφέρεται στο άρθρο 1 του κανονισμού (ΕΟΚ) αριθ. 2052/88, τα ποσά των επιλέξιμων δαπανών βάσει των πράξεων που αναφέρονται στο άρθρο 31 παράγραφος 1 του κανονισμού (ΕΟΚ) αριθ. 2328/91, υποβάλλονται σύμφωνα με τους πίνακες που αναφέρονται:
- στο παράρτημα Ι, όσον αφορά τις δαπάνες που έχουν πραγματοποιηθεί πριν από το 1994,
- στο παράρτημα ΙΙ, όσον αφορά τις δαπάνες που προβλέπονται για την περίοδο από το 1994 έως το 1999.
2. Για τις περιοχές που καλύπτονται από τον στόχο αριθ. 1, τα ποσά που αναφέρονται στην παράγραφο 1 ανακοινώνονται στην Επιτροπή πριν από την 1η Μαΐου 1994 τουλάχιστον σύμφωνα με την ετήσια κατανομή και ανά δράση όπως προβλέπεται στην εν λόγω παράγραφο.
Άρθρο 2
1. Για τις περιοχές που δεν καλύπτονται από τον στόχο αριθ. 1, οι αιτήσεις συγχρηματοδότησης που αναφέρονται στο άρθρο 31 παράγραφος 2 του κανονισμού (ΕΟΚ) αριθ. 2328/91, πρέπει να περιλαμβάνουν, μεταξύ των πληροφοριών που ζητούνται στην εν λόγω παράγραφο, κατάλογο των εθνικών διατάξεων για τις οποίες ζητείται η κοινοτική συγχρηματοδότηση βάσει των πράξεων που αναφέρονται στο άρθρο 31 παράγραφος 1 του εν λόγω κανονισμού, καθώς και τα αριθμητικά στοιχεία στα παραρτήματα ΙΙΙ και IV.
2. Για τις περιοχές που καλύπτονται από το στόχο αριθ. 1, οι πληροφορίες που αναφέρονται στην παράγραφο 1 ανακοινώνονται στην Επιτροπή.
Άρθρο 3
Η ενημέρωση που προβλέπεται στο άρθρο 31 παράγραφος 4 δεύτερο εδάφιο του κανονισμού (ΕΟΚ) αριθ. 2328/91, υποβάλλεται σύμφωνα με τους πίνακες που αναφέρονται στα παραρτήματα ΙΙ, ΙΙΙ και IV.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Μαΐου 1994.

Labels: 12
2
15
6